Eg vil takke justisministeren for eit godt og grundig svar. Det er jo først og fremst snakk om sjåførane som blir utsette for ein svært vanskeleg situasjon, men det er også snakk om marknadstilgang som blir hindra ved det som har skjedd. Det må også seiast at det undervegs i kampens hete kom fram ganske sterke påstandar om italiensk politi, bl.a. frå Transportarbeidarforbundet. Det justisministeren no seier, er gledeleg – at samarbeidsrutinane ser ut til å ha fungert godt på mange måtar dei siste tre–fire åra etter den ransbølgja vi hadde, og også at italiensk politi har klart å få tak i ein del av desse bandane som har herja, ikkje berre når det gjeld fisketransport, men også når det gjeld andre ting. Men det justisministeren seier, er at rutinane er her, men at det har vore svikt på begge sider. Og då er mitt spørsmål: Kva kan gjerast frå norsk side for å hindre framtidige svikt i desse rutinane, slik justisministeren no seier det har vore også frå norsk side?